text: EfB møder mestrene fra AaB
  16 august 2014 kl. 11.17
  Lørdag aften møder Esbjerg fB's superligahold de forsvarende mestre fra Aalborg.
  Det er en stor modstander, der venter EfB's superligahold lørdag, når de tørner sammen med de forsvarende mestre fra AaB.
  Det vestjyske mandskab kan godt have brug for en sejr. I sidste uge røg de ud af Europa League, da det polske hold, Ruch Chorzów, scorede sekunder før kampen blev fløjtet af.
  Mandag kunne EfB heller ikke hive en sejr hjem, da de spillede bundbrag mod Silkeborg på hjemmebane.
  - Det er klart, at vi var meget skuffede over at ryge ud af Europa League. Vi har arbejdet meget med at bearbejde det ved at erkende at vi er ude, så vi i stedet kan se fremad mod vores andre mål, siger cheftræner Niels Frederiksen til TV SYD.
  Og selvom det bliver en svær kamp i aften, så glæder cheftræneren sig til at møde AaB i Aalborg.
  - Det bliver en rigtig sjov kamp med masser af tilskuere. Men vi får det også svært. Vi skal stå godt i forsvaret, så vi ikke giver AaB for mange chancer, og forhåbentlig kaster det nogle gode muligheder af sig til os, slutter Niels Frederiksen.
  